Sophie Løhde (V), 2023-05-24:
Tak for ordet.
Selv om det ikke fremgår udtrykkeligt af beslutningsforslagets titel, handler det om en legalisering af cannabis og dermed en ophævelse af forbud mod cannabis som rusmiddel.
Og det er også baggrunden for, at det er undertegnede, der er ressortminister for det, om end jeg må konkludere, at der var nogle af ordførerne, der hellere ville have haft et andet selskab end undertegnede her i dag i salen.
Vi har fra regeringens side noteret os, at flere vestlige lande har legaliseret cannabis eller har besluttet at gøre det, og vi er naturligvis opmærksomme på udviklingen i de lande, men i regeringen afviser vi en legalisering af cannabis, også selv om der alene er tale om en prøveperiode.
Vores afvisning skyldes, at der er gode, ikke mindst sundhedspolitiske grunde til at fastholde forbuddet mod cannabis som rusmiddel.
Først og fremmest er der skadesvirkningerne.
Sidste år så Sundhedsstyrelsen nærmere på, hvad man ved om cannabis som rusmiddel.
Sundhedsstyrelsen skrev på den baggrund et notat om skadesvirkningerne – et notat, som vi også oversendte til Sundhedsudvalget og Retsudvalget – men det var før folketingsvalget, og af hensyn til de nye medlemmer oversender jeg det naturligvis gerne til folketingsudvalgene igen.
Til gengæld efterlader notatet ingen tvivl om, at der er alvorlige skadesvirkninger forbundet med cannabis som rusmiddel.
Da udvalgene som sagt kan få Sundhedsstyrelsens notat oversendt, vil jeg undlade at gå i for mange detaljer, men blot nævne, at der bl.a. er tale om akutte skadesvirkninger som f.eks. risiko for angst- og panikreaktioner, risiko for psykoser, risiko for trafikulykker.
Der er også tale om skadesvirkninger som følge af længerevarende, hyppig brug, f.eks. risiko for afhængighed, risiko for luftvejssygdomme og risiko for psykiske lidelser.
Hertil kommer en forringelse af evnen til at udføre de fleste arbejdsopgaver og at gennemføre en uddannelse, og ikke mindst det sidste kan jo have langtrækkende konsekvenser for den enkelte.
I den forbindelse er det værd at bemærke, at unge mennesker sammen med psykisk sårbare er særlig udsatte med hensyn til skadesvirkningerne.
De alvorlige skadesvirkninger er efter min opfattelse tilstrækkelig grund til at fastholde forbuddet mod cannabis som rusmiddel.
Men der er også politi- og kriminalitetsmæssige grunde, og det er så her, vi vil bevæge os ind over justitsministerens ressort, og derfor vil jeg af disse grunde nøjes med at sige, hvad Justitsministeriet har oplyst, og det er, at det ifølge Rigspolitiet ikke kan udelukkes, at en af konsekvenserne af en legalisering af cannabis kan være et øget forbrug og ikke alene et øget forbrug af cannabis, men formentlig også af andre former for narkotika.
Rigspolitiet kan heller ikke udelukke, at en stor del af forbrugerne fortsat vil opsøge det illegale marked, og der er en risiko for, at de illegale aktører vil kunne udbyde cannabis til lavere priser end på det legale marked, og dertil kommer, at det vil være svært for politiet at håndhæve illegal besiddelse af cannabis, fordi man ikke vil kunne skelne imellem legalt og illegalt erhvervet cannabis.
Men det er altså de politi- og kriminalitetsmæssige grunde, som er Justitsministeriets ressort, og som jeg ikke vil gå længere ind i her i forbindelse med debatten.
En legalisering af cannabis som rusmiddel vurderes nemlig at være i strid med en grundlæggende bestemmelse i FN's narkotikakonvention.
Det er bestemmelsen om, at staterne skal gøre det nødvendige for at begrænse besiddelse af cannabis til medicinske og videnskabelige formål.
Af de grunde, som jeg har gennemgået, afviser regeringen beslutningsforslaget.
Jeg vil gerne understrege, at regeringens afvisning på ingen måde er udtryk for manglende forståelse for eller sympati med dem, der har massive misbrugsproblemer, for som det også fremgår af regeringsgrundlaget, ønsker regeringen at sikre mere værdighed for bl.a. dem med massive misbrugsproblemer.
Regeringen er opmærksom på, at der i den forbindelse kan være nogle særlige hensyn at tage til den gruppe.
Derfor vil regeringen også følge op i forhold til den nuværende ordning omkring lægeordineret heroin, og derfor vil regeringen gennemføre tiltag, der giver mulighed for at tænke i nye indsatser, der kan sikre mere værdighed for dem med massive misbrugsproblemer.
Sidst vil jeg nævne, at Justitsministeriet er i gang med en undersøgelse af fordele og ulemper ved at sende dem med stofafhængighed i behandling fremfor i fængsel.